b'\n_START_ARTICLE_\nKoko Pimentel\n_START_SECTION_\nMaagang buhay at edukasyon\n_START_PARAGRAPH_\nSi Aquilino Martin de la Llana Pimentel III ay isinilang noong Enero 20, 1964 sa Cagayan de Oro, Pilipinas. Ang kanyang mga magulang ay sina Aquilino Pimentel, Jr. at Lourdes de la Llana-Pimentel. Ang kanyang ama ay isang abogado at dean of law sa Xavier University sa panahon ng kanyang kapanganakan. Naihalal din ang kanyang ama bilang isang senador._NEWLINE_Nakuha ni Pimentel ang kanyang Bachelor of Science degree sa Mathematics mula sa Pamantasang Ateneo de Manila at ang kanyang Bachelor of Laws mula sa Unibersidad ng Pilipinas College of Law. Nanguna siya sa 1990 Philippine Bar Examinations na may marka na 89.85 porsyento.\n_START_SECTION_\nMaagang karera\n_START_PARAGRAPH_\nSi Pimentel ay nagsimula bilang isang abogado noong 1990, at naging komisyonado (kumakatawan sa Mindanao) sa National Youth Commission mula 1995 hanggang 1998. Siya ay isang propesor sa University of the East College of Law mula 2007 hanggang 2010, sa MBA-JD Program ng Ramon V. del Rosario College of Business at Far Eastern University Institute of Law mula 2006 hanggang sa kanyang pagkahalal sa senado noong Agosto 2011. Iginawad sa kanya ang Doctor of Humanities honoris causa ng Polytechnic University of the Philippines noong Mayo 18, 2012.\n_START_SECTION_\nHalalan 2001\n_START_PARAGRAPH_\nSi Pimentel ay tumakbo bilang alkalde ng Cagayan de Oro noong 2001.\n_START_SECTION_\nHalalan 2007\n_START_PARAGRAPH_\nSa ikalawang pagkakataon, tumakbo si Pimentel bilang senador noong Mayo 14, 2007. Naging kontrobersyal ang pagkapanalo ni Juan Miguel Zubiri para sa ika-12 at huling puwesto sa Senado ng Pilipinas. Lalo na ang mga boto mula sa timog na lalawigan ng Maguindanao ng Pilipinas, kung saan malaki ang inilamang ng mga boto ni Zubiri laban kay Pimentel.\n_START_SECTION_\nProtesta sa halalan\n_START_PARAGRAPH_\nSa halalan ng pagka-senador ng Pilipinas, ang labindalawang kandidato na may pinakamataas na bilang ng mga boto sa buong bansa ay inihahalal. Sa halalan 2007, pinaglabanan ni Pimentel (Genuine Opposition) at Juan Miguel Zubiri (TEAM Unity) ang ika-12 na puwesto._NEWLINE_Ayon kay Pimentel, and dayaan sa halalan ay naganap sa 22 munisipalidad ng Maguindanao, 7 sa Lanao del Norte, 3 sa Shariff Kabunsuan, 2 sa Basilan, 2 sa Sultan Kudarat, 4 sa Lanao del Sur, at 4 sa Sulu. Si Pimentel ay nagsumite ng petisyon sa Korte Suprema ng Pilipinas na maghain ng restraining order laban sa pagkapanalo ni Zubiri. Sa pamamagitan ng boto na tumabla sa 7-7, pinawalang-bisa ng Korte Suprema ang petisyon ni Pimentel._NEWLINE_Noong Hulyo 14, 2007, naghain si Pimentel ng isang protesta sa eleksyon sa Senate Electoral Tribunal (SET). Matapos mapatunayan ng SET na may batayan ang protesta, nagpatuloy ito sa isang recount o muling pagbibilang ng mga boto._NEWLINE_Noong Hulyo 2011, ipinahayag ng dating namamahala sa halalan sa Maguindanao na si Lintang Bedol at ang suspendido na gobernador ng Autonomous Region in Muslim Mindanao na si Zaldy Ampatuan na nagkaroon ng malawakang pandaraya sa halalan noong 2007._NEWLINE_Noong Agosto 11, 2011, inilabas ng Senate Electoral Tribunal ang kabuuang bilang ng mga boto: Si Pimentel ay nakakuha ng 10,898,786 na mga boto habang si Zubiri ay nakakuha ng 10,640,620. Bago ito, noong Agosto 3, 2011, nagbitiw si Zubiri mula sa senado; Gayunpaman, inulit niya na hindi siya kasangkot sa pandaraya sa halalan noong 2007._NEWLINE_Noong Agosto 11, 2011, ipinahayag ng Senate Electoral Tribunal na si Pimentel ang karapat-dapat na nanalo sa ika-12 puwesto sa senado. Noong Agosto 12, nanumpa si Pimentel sa kanyang tungkulin sa harap ng kanyang mga tagasuporta sa Mati, Davao Oriental, kung saan nakatanggap siya ng mataas na bilang ng mga boto.\n_START_SECTION_\nHalalan 2013\n_START_PARAGRAPH_\nSi Pimentel ay kasama sa paunang talaan ng koalisyong United Nationalist Alliance (UNA) bilang kandidato sa pagka-senador sa halalan 2013. Subalit ang talaan ng UNA na may mahigit sa labindalawang miyembro at ang pagkakasasama sa talaan ng kanyang matagal nang karibal sa pulitika na si Juan Miguel Zubiri ang naging dahilan sa pagtanggi ni Pimentel sa kanyang puwesto sa koalisyong UNA noong Hunyo 28, 2012. Sa halip, tumakbo si Pimentel sa ilalim ng koalisyon ng Team PNoy, na karamihan ay binubuo ng mga tagasuporta ni Pangulong Benigno Aquino III. Si Pimentel ay inihalal sa Senado ng Pilipinas, bilang ikawalo na may 14,725,114 na mga boto.\n_START_SECTION_\nPangulo ng Senado ng Pilipinas(2016-2018)\n_START_PARAGRAPH_\nNoong Hulyo 25, 2016, sa pagbubukas ng ika-17 Kongreso ng Pilipinas, si Pimentel ay inihalal bilang Pangulo ng Senado ng Pilipinas na may 20 boto sa kanyang pabor mula sa 23 na senador. Siya, kasama ang kanyang ama na si Aquilino Pimentel Jr., ang tanging tambalang ama at anak na inihalal bilang Pangulo ng Senado sa kasaysayan ng Pilipinas (ang nakatatandang Pimentel ay nagsilbi bilang Pangulo ng Senado mula Nobyembre 13, 2000 hanggang Hulyo 23, 2001). Si Pimentel ay nagbitiw noong Mayo 21, 2018 upang maghanda sa muling pagtakbo bilang senador sa darating na halalan 2019. Siya ay ay pinalitan ng Pinuno ng Mayorya sa Senado ng Pilipinas na si Tito Sotto.\n_START_SECTION_\nPersonal na buhay\n_START_PARAGRAPH_\nNoong Mayo 2013, nakilala ni Pimentel ang kanyang asawa na si Mrs. Kathryna Yu-Pimentel. Pinamumunuan ni Mrs. Pimentel ang PDP Cares, isang sangay pangkawanggawa ng partidong politikal ni Pimentel. Sila ay ikinasal noong Oktubre 2018.'